  Виталий Пронин Кылем арня вискын люкаськылӥз Кун Кенешлэн Президиумез. Эскерем ужпумъёс пӧлысь валтӥсез сӥземын вал элькунысьтымы трос нылпиё семьяослы юрттэт сётонлы. Трос нылпиё семьяосысь пиналъёсты сюдыны коньдон будыны кулэ.Калыклэн лыдыз йылэКун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез Светлана Кривилёва верамъя, трос нылпиё семьяослы юрттэт сётонэн герӟаськем закон элькунамы 2006-тӥ арын юнматэмын вал. Со дырысен отчы 16 пол воштонъёс но ватсанъёс пыртэмын ни. Ваньмыз - семьяослэсь улон-вылонзэс ӟечгес карон вылысь. Мар лэсьтэмын туннэ нуналлы?Депутатъёс азьын та сярысь пыр-поч доклад лэсьтӥз калыкез утён, семья но демография политикая министр Ольга Корепанова.- Шаерамы, 2009-тӥ арысен кутскыса, тросгес нылпиос вордско, - шуиз со. - Кылем арын 21 сюрс 24 нуны югыт дуннеез нырысьсэ адӟиз. Та пӧлысь ог 64 процентэз семьяын кыкетӥ но солэсь тросэтӥез нылпи луэ. Анай-атайёс кышкатэк вордо куинетӥзэ но, ньылетӥзэ но нуны. Озьы шаерамы улӥсьёслэн лыдзы кылем арын 1 сюрс  934-лы тросгес луиз.Трос нылпиё семьяос шаерамы арысь аре йыло. Та вакытлы соос 19 сюрс 300-лэсь ятыр, отын быдэ вуэ 62 сюрс 600 пала нылпи. Но, жаляса верано, та семьяос пӧлысь данакез - 16 сюрс 600-лэсь ятырез - ёрмыса уло, юрттэтлы кулэясько. Кун Кенешлэн Тӧроез Владимир Невоструев шуиз: - Ваньмыз пиналъёс дышетскон интыязы транспортэн уг ветло, соин ик малы проезднойлы уксё кисьтонэз. Кин кӧня ветлӥз, сомында ик басьтоз.Ольга Корепанова верамъя, юрттэт сётон элькунамы радъямын: кылсярысь, соослы берыктӥське коммунальной услугаос понна тыронлэн 30 процентэз, улон инты басьтонлы субсидиос висъясько, музъем дунтэк сётӥське, 6 арессы тырмытозь, пиналъёссылы дунтэк эмъюмъёс сётӥсько, школьникъёс дунтэк сисько, транспортын  дунтэк  ветло но мукет.- Кылем арын таӵе семьяослы юрттонлы пӧртэм казнаосысь 280 миллион манет висъямын вал, туэлы 300 миллион манет чакламын, - ватсаз министр. Пиналъёсты сюдон но нуон-ваён Зэм, сюлмаськонъёс но ӧжыт ӧвӧл. Кылсярысь, трос нылпиё семьяосысь пиналъёсты сюдонлы нуналаз 30 манет висъяське. Нош школаын сюдон шорлыдын 50-60 манет усе. Соин ик дышетскон организациос шуге-леке вуо: пиналъёсты ваньмыныз ӵош сюдоно ке, анай-атайёс ватсаса коньдон сётыны кулэ. Светлана Кривилёва умой тодэ, нылпиосты сюдонлы кӧня коньдон висъяське мукет улосъёсын: шорлыдын ог 50  манет, нош Самара, Пермь улосъёсын 90 манетозь вуэ. Президиуме пырисьёс дурбасьтӥзы солэн ӵектонэзлы.Мукетыз шугъяськон герӟаськемын пиналъёсты нуон-ваёнэн. Ольга Корепанова верамъя, транспортын дунтэк ветлыны луонлыкез вань 27 сюрслэсь ятыр нылпилэн. Но шугъяськонъёс кылдэмын перевозчикъёсын. Частникъёслэн пиналъёсты дунтэк пуктэмзы уг поты.- Троссэ школьникъёсты нулло ке школа автобусъёс, училищеосын-техникумъёсын дышетскисьёс ӵемысь ас коньдонэнызы ветлоно луо, уката но - ёросъёсысь НПО-осын дышетскисьёс, - ватсаз Ольга Корепанова.Калыкез утён, семья но демография политикая министерство та югдурысь потон амалъёс чаклам ни. Соос кык пӧртэм. Нырысетӥез: трос нылпиё семьяосысь вань пиналъёслы толэзьлы быдэ проездной басьтыны коньдон висъяно. Соку элькун бюджетысь ватсаса ог 26,3 миллион манет кулэ луоз. Кыкетӥез: берыктоно билет дунэз. Та понна бюджетысь ватсаса коньдон кулэ уз луы. Ольга Корепанова верамъя, транспортын дунтэк ветлыны луонлыкез вань 27 сюрслэсь ятыр нылпилэн.Президиуме люкаськемъёс кыкетӥ амалэз умоен лыдъязы. Кун Кенешлэн Тӧроез Владимир Невоструев но таиз амал пала дурбасьтӥз. Шуиз:- Ваньмыз пиналъёс дышетскон интыязы транспортэн уг ветло, соин ик малы проезднойлы уксё кисьтонэз. Кин кӧня ветлӥз, сомында ик басьтоз - туж шонер, малпасько.Музъем но корка Трос нылпиё ёрмыса улӥсь семьяослы дунтэк музъем висъяськыны кулэ. Куриськон вуэмын ог 14 сюрс семьялэсь, со пӧлысь 2 сюрс палаез шумпоттэмын ни.- Зэм, музъем висъямын ке но, тросэз отчы пуктӥськыны уг быгато: 2 сюрс пӧлысь 27-езлэн гинэ коркаез ӝутэмын, 800 палаез фундамент кисьтӥз на, - пусйиз Ольга Корепанова.Музъем, пе, ӵемысь висъяське отчы, кытын ву но, тыл но кыскымтэ, ӧвӧл сюресъёс но. Валамон, лэсьтӥськон ужъёс таин сэрен ӝегало.- Корка ӝутыны трос кужым, луонлык кулэ, - мылкыдзэ вераз парламентлэн Тӧроез Владимир Невоструев. - Трос нылпиё семьяослы со куддыр вормонтэм. Соин ик соослы пуктӥськыкузы но юрттӥськоно, кылсярысь, висъяны луоз дунтэмгес лэсьтӥськон материалъёс. Оло, лэсьтӥськон организациосты но ӵектоно.Та сяна, Президиум вазиськонэн потӥз администрациослы: трос нылпиё семьяослы музъем висъяку, отын вань коммуникациос луыны кулэ ни.Элина Кумачёва Туспуктэмъёс: А. Горбуновлэн но udmgossovet.ru бамысь    Теги: КунКенешын нылпи Удмуртиезазинтон  